Chavela Vargas

Isabel Vargas Lizano (San Joaquín de Flores, Heredia (Costa Rica, 1919ko apirilaren 17a - Cuernavaca, Mexiko, 2012ko abuztuaren 5a), Chavela Vargas izen artistikoaz ezaguna, Costa Rican jaiotako mexikar abeslaria izan zen. Rantxera musikaren interprete nabarmenenetakoa izan zen, eta genero horretan jardun duten emakumeen artean aitzindari. Mito, esames eta erdi egia ugari esan da haren bizitza eta bizimoduaz. Agustin Lara, José Alfredo Jiménez eta Chucho Monje musikagileak ezagutu zituen, eta Diego Rivera eta Frida Kahlo pintoreak ere bai. 1952an hasi zen haren musikari karrera, Kuban. Han idatzi zuen bere lehen abesti arrakastatsua: La Macorina. 1961ean argitaratu zuen bere lehen diskoa eta, harrezkero, mexikar musikagile onenen abestiak kantatzen eman zuen bizitza osoa. Alkoholismoak jota, kantatzeari utzi behar izan zion eta hala igaro zituen 15 bat urte, harik eta 1990eko egun batez, edateari uztea erabaki zuen arte.

 Bizitza 
San Joaquín de Floresen, Heredian (Costa Rica), jaio zen 1919ko apirilaren 17an. Aita Francisco Vargas izan zuen eta ama, berriz, Herminia Lizano. Jaio eta 3 hilabetera bataiatu zuten alaba Guadalupeko basilikan, 1919ko uztailaren 15ean, eta María Isabel Anita Carmen de Jesús Vargas Lizano izena eman zioten haurrari.

Ez zitzaion haurtzaro erraza tokatu; gurasoak banandu eta ez batak eta ez besteak ez zuen umearen ardura hartu, osaba-izeba batzuen esku geratu zelarik. Gainera, poliomielitisak hartu zuen. 17 urte zituela Mexikora iritsi zen.

 Hastapenak 
30 urterekin egin zen abeslari profesional eta parranda-lagun zuen José Alfredo Jiménez konpositore eta abeslariaren laguntzapean hasi zuen bere ibilbidea.

1950eko hamarkada bukaeran, ezaguna zen Acapulcon eginiko emanaldietan. La Perla jatetxearen Champagne Room aretoan abestu ohi zuen han. Elizabeth Taylor eta Mike Todden ezkontzan abestu zuen, gonbidatuen artean, Cantinflas, Debbie Reynolds eta garai hartan senarra zuen Eddie Fisher.

Garai hartan ezatugu zituen Chavelak Ava Gardner, Rock Hudson edo Grace Kelly. Diego Rivera eta Frida Kahlo margolarien lagunmina egin zen eta haien etxean bizi ere egin zen, Harremanak izan zituen, era berean, Picasso, Pablo Neruda, Carlos Fuentes, Carlos Monsiváis, Juan Rulfo, Alfonso López Michelsen, Nicolás Guillén edo Gabriel García Márquezekin.

Musika munduan, berriz, José Alfredo Jiménez, Cuco Sánchez, Facundo Cabral, Joaquín Sabina, Joan Manuel Serrat, Ana Belén, Víctor Manuel, Sara Baras, María Dolores Pradera eta Lila Downs izan zituen pareko, beste batzuen artean.

Lehen albuma 1961ean etorri zen. Premier Orfeón telesailean parte hartu zuen 1964 eta 1967 artean eta Ángelaren papera egin zuen José Bolaños mexikar zuzendariaren La soldadera filman.

 Alkoholaren arazoa 
Alkoholak arazo larria eragin zizkion bizitza pertsonalean eta arrakasta handiko karrera bertan behera utzi beharrean izan zen 70eko hamarkada bukaeran. Liliana Felipe edo Jesusa Rodríguez artisten bultzadak lagundu zioten alkohola baztertzen eta 1990ean bere herrian kantatzen hasi zen berriro, eta Werner Herzog zuzendariaren Scream of Stone (Harrizko garrasia) filmean parte hartu zuen, urtebete geroago. Espainiar zinema zuzendari Pedro Almodóvarrek ahanzturatik salbatu ondoren, 1990eko hamarkadan berriro kantatu eta grabatu zituen Espainian, arrakasta handiz, bere kantu ezagunenak: Volver, volver, La llorona, La Macorina, Somos... Bere ahots urratu berezia zela-eta (alkoholak urratua batzuen ustez, etsipenak urratua beste batzuen ustez), boleroak eta rantxerak kantatzen ez zuen berdinik.

Ez omen zuen gehiago edan ondorengo 20 urtetan. Ariketa fisikoa egiten zuen eta 80 urtek beteta zituen paraxutean salto egin zuen batean.

Cuernavacan, Mexikon, hil zen 2012ko abuztuaren 5ean, 93 urte zituenean. Horrela esan zuen bere Twitter kontuak:

Eta horrela erantzun zion beste tuit batek:

 Diskografia hautatua 
 Piensa en mí, 1991
 Boleros, 1991
 Luz de luna abestia, Pedro Almodóvarren Kika filmaren hots bandan, 1993
 Sentimiento de México (vol. 1), 1995
 De México y del mundo, 1995
 Le canta a México, 1995
 En el último trago abestia, Pedro Almodóvarren La flor de mi secreto filmaren hots bandan, 1995
 Volver, volver, 1996
 Dos, 1996
 Grandes Momentos, 1996
 Macorina, 1996
 Somos abestia, Pedro Almodóvarren Carne trémula filmaren hots bandan, 1997
 Colección de Oro, 1999
 Con la rondalla del amor de Saltillo, 2000
 Para perder la cabeza, 2000
 Las 15 grandes de Chavela Vargas, 2000
 Grandes éxitos, 2002
 Para toda la vida, 2002
 Discografía básica, 2002
 Antología, 2004
 Somos, 2004
 En Carnegie Hall, 2004
 La Llorona, 2004
 Tú me acostumbraste abestia, Alejandro González Iñárrituren Babel filmaren hots bandan, 2006
 Cupaima, 2007
 ¡Por mi culpa!, 2010

 Erreferentziak 

 Kanpo estekak 
 Chavela Vargas, bizirik gure bertsogintzan Miren Amurizari esker. (EITB, bideoa)

Kategoria:Chavela Vargas]]
Kategoria:Musikari lesbianak
Kategoria:Emakume trabestiak